title: 2011/181/EU: A Tanács és a tagállamok kormányainak a Tanács keretében ülésező képviselőinek határozata ( 2010. október 15. ) az egyrészről az Európai Unió és tagállamai, másrészről a Jordán Hasimita Királyság közötti euromediterrán légiközlekedési megállapodás aláírásáról és ideiglenes alkalmazásáról

text:
               25.3.2011

               HU

               Az Európai Unió Hivatalos Lapja

               L 79/1

         A TANÁCS ÉS A TAGÁLLAMOK KORMÁNYAINAK A TANÁCS KERETÉBEN ÜLÉSEZŐ KÉPVISELŐINEK HATÁROZATA
   (2010. október 15.)
   az egyrészről az Európai Unió és tagállamai, másrészről a Jordán Hasimita Királyság közötti euromediterrán légiközlekedési megállapodás aláírásáról és ideiglenes alkalmazásáról
   (2011/181/EU)
   AZ EURÓPAI UNIÓ TANÁCSA ÉS AZ EURÓPAI UNIÓ TAGÁLLAMAI KORMÁNYAINAK A TANÁCS KERETÉBEN ÜLÉSEZŐ KÉPVISELŐI,
   tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikke (5) és (7) bekezdésével és a 218. cikk (8) bekezdésével,
   mivel:

               (1)

               A Tanácstól kapott felhatalmazás alapján a Bizottság az Európai Unió és tagállamai nevében tárgyalásokat folytatott a Jordán Hasimita Királysággal euromediterrán légiközlekedési megállapodás (a továbbiakban: „a megállapodás”) megkötéséről.

               (2)

               A megállapodást 2010. március 17-én parafálták.

               (3)

               A megállapodást – egy későbbi időpontban történő lehetséges elfogadására is figyelemmel – az Uniónak és a tagállamoknak alá kell írniuk és ideiglenesen alkalmazniuk.

               (4)

               A megállapodás ideiglenes alkalmazásának esetleges megszakítására vonatkozó határozat meghozatalához eljárási szabályokat szükséges megállapítani. Megfelelő eljárási szabályokat szükséges továbbá megállapítani az Uniónak és a tagállamoknak a megállapodás 21. cikke szerint létrehozott vegyes bizottságban és a megállapodás 22. cikkében meghatározott vitarendezési eljárásokban való részvétele, valamint a megállapodás biztonságra és védelemre vonatkozó egyes rendelkezéseinek végrehajtása tekintetében,

         ELFOGADTA EZT A HATÁROZATOT:
   1. cikk
   Aláírás
   (1)   Az egyrészről az Európai Unió és tagállamai, másrészről a Jordán Hasimita Királyság közötti euromediterrán légiközlekedési megállapodás (a továbbiakban: „a megállapodás”) aláírását a Tanács a megállapodás megkötéséről szóló tanácsi határozatra is figyelemmel az Unió nevében jóváhagyja (1).
   (2)   A Tanács elnöke felhatalmazást kap, hogy kijelölje a megállapodásnak az Unió nevében történő aláírására jogosult személy(eke)t, figyelemmel annak elfogadására.
   2. cikk
   Ideiglenes alkalmazás
   A megállapodást annak hatálybalépéséig az Unió és a tagállamok ideiglenesen alkalmazzák az azt az időpontot követő hónap első napjától kezdve, amelyik az alábbiak közül a korábbi: i. a legutolsó olyan értesítés kelte, amelyben a felek értesítették egymást az ideiglenes alkalmazáshoz szükséges eljárások lezárulásáról, vagy ii. a felek alkalmazandó belső eljárássaitól és/vagy belső joguktól függően a megállapodás aláírásának napjától számított 12 hónappal későbbi nap.
   3. cikk
   Vegyes bizottság
   (1)   A megállapodás 21. cikke értelmében létrehozott vegyes bizottságban az Európai Uniót és a tagállamokat a Bizottság és a tagállamok képviselői képviselik.
   (2)   A megállapodás 26. cikke (2) bekezdésével összhangban a megállapodás III. vagy IV. mellékletének módosítása és a joghatással bíró határozat elfogadását nem igénylő és az EU kizárólagos hatáskörébe tartozó kérdések tekintetében a vegyes bizottságban az Európai Unió és tagállamai által képviselendő álláspontot a Bizottság állapítja meg, és erről a Tanács és a tagállamok előzetesen értesítést kapnak.
   (3)   Az EU hatáskörébe tartozó ügyekre vonatkozó egyéb vegyesbizottsági határozatok tekintetében az Európai Unió és tagállamai által képviselendő álláspontot – a Bizottság javaslata alapján – minősített többséggel a Tanács fogadja el, kivéve, ha az EU szerződések az alkalmazandó szavazási eljárásokra vonatkozóan eltérően rendelkeznek.
   (4)   A tagállami hatáskörbe tartozó ügyekre vonatkozó egyéb vegyesbizottsági határozatok tekintetében az Európai Unió és tagállamai által képviselendő álláspontot – a Bizottság vagy a tagállamok javaslata alapján – egyhangú szavazással a Tanács fogadja el, kivéve, ha egy tagállam az említett álláspont elfogadását követő egy hónapon belül arról értesíti a Tanács Főtitkárságát, hogy a vegyesbizottsági határozatot csak saját jogalkotási szerveinek egyetértésével hagyhatja jóvá.
   (5)   A vegyes bizottságban az Unió és a tagállamok által képviselendő álláspontot a Bizottság terjeszti elő, kivéve a tagállamok kizárólagos határkörébe tartozó területeken, amely esetben az álláspontot a Tanács elnöksége, vagy a Tanács döntése alapján a Bizottság terjeszti elő.
   4. cikk
   Vitarendezés
   (1)   A megállapodás 22. cikke szerinti vitarendezési eljárások során az Uniót és a tagállamokat a Bizottság képviseli.
   (2)   A megállapodás 22. cikkének (7) bekezdése szerinti, az előnyök alkalmazását felfüggesztő határozatot a Bizottság javaslata alapján a Tanács hozza meg. A Tanács minősített többséggel határoz.
   (3)   Az EU hatáskörébe tartozó kérdések tekintetében a megállapodás 22. cikke alapján hozandó egyéb megfelelő intézkedésekről a Bizottság határoz, a Tanács által kijelölt tagállami képviselőkből álló különbizottság segítségével.
   5. cikk
   A Bizottság tájékoztatása
   (1)   A tagállamok haladéktalanul értesítik a Bizottságot az általuk a megállapodás 4. cikke értelmében hozott, valamely légi fuvarozó engedélyének megtagadására, visszavonására, felfüggesztésére vagy korlátozására vonatkozó határozatról.
   (2)   A tagállamok haladéktalanul tájékoztatják a Bizottságot a megállapodás 13. cikke (A légi közlekedés biztonsága) alapján általuk benyújtott vagy kézhez kapott kérelmekről vagy értesítésekről.
   (3)   A tagállamok haladéktalanul tájékoztatják a Bizottságot a megállapodás 14. cikke (A légi közlekedés védelme) alapján általuk benyújtott vagy kézhez kapott kérelmekről vagy értesítésekről.

      Kelt Luxembourgban, 2010. október 15-én.

            a Tanács részéről

            az elnök

         E. SCHOUPPE

      (1)  A megállapodás szövegét a megkötésről szóló határozattal együtt teszik közzé.


title: 2009/748/EK: A Tanács határozata ( 2009. október 9. ) a Közösség által a Nemzetközi Juta-munkacsoport Tanácsában a Nemzetközi Juta-munkacsoport feladatmeghatározásának megállapításáról szóló 2001. évi megállapodás hatályának meghosszabbításával kapcsolatban képviselendő álláspontról

text:
               13.10.2009

               HU

               Az Európai Unió Hivatalos Lapja

               L 268/9

      A TANÁCS HATÁROZATA

   (2009. október 9.)
   a Közösség által a Nemzetközi Juta-munkacsoport Tanácsában a Nemzetközi Juta-munkacsoport feladatmeghatározásának megállapításáról szóló 2001. évi megállapodás hatályának meghosszabbításával kapcsolatban képviselendő álláspontról
   (2009/748/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 133. cikkére, a 300. cikke (2) bekezdésének második albekezdésével összefüggésben,
   tekintettel a Bizottság javaslatára,
   mivel:

               (1)

               A Nemzetközi Juta-munkacsoport feladatmeghatározásának megállapításáról szóló 2001. évi megállapodást a Tanács 2002. április 15-i 2002/312/EK határozatával (1) az Európai Közösség nevében aláírták és megkötötték.

               (2)

               A 25(a) és (b) szabály szerint a Nemzetközi Juta-munkacsoport feladatmeghatározásának megállapításáról szóló 2001. évi megállapodás 2010. április 26-án hatályát veszti, ha nem hosszabbítja azt meg a Nemzetközi Juta-munkacsoport Tanácsának határozata egy vagy két, összesen négy évet nem meghaladó időszakra.

               (3)

               A fent említett megállapodás hatályának meghosszabbítása a Közösség érdekében áll.

               (4)

               A Közösségnek a Nemzetközi Juta-munkacsoport Tanácsában képviselendő álláspontját meg kell határozni,

         A KÖVETKEZŐKÉPPEN HATÁROZOTT:
   Egyetlen cikk
   Az Európai Közösségnek a Nemzetközi Juta-munkacsoport Tanácsában képviselendő álláspontja szerint a Nemzetközi Juta-munkacsoport feladatmeghatározásának megállapításáról szóló 2001. évi megállapodás hatályának egy vagy két, összesen négy évet nem meghaladó időszakra történő meghosszabbítása mellett kell szavazni, és e hosszabbításról tájékoztatni kell az Egyesült Nemzetek Szervezetének főtitkárát.

      Kelt Luxembourgban, 2009. október 9-én.

            a Tanács részéről

            az elnök

         Å. TORSTENSSON

      (1)  HL L 112., 2002.4.27., 34. o.


title: 2011/197/EU: A Bizottság határozata ( 2011. március 29. ) a Vámegyüttműködési Vegyes Bizottságnak az Európai Közösség és a japán kormány közötti, együttműködésről és vámügyekben történő kölcsönös igazgatási segítségnyújtásról szóló megállapodás 21. cikke alapján az Európai Unióban és a Japánban engedélyezett gazdálkodói programok kölcsönös elismeréséről szóló 1/2010 határozata keretében egyes esetekben és a Vámegyüttműködési Vegyes Bizottság 1/2010 határozata kizárólagos és meghatározott céljából az Európai Bizottság által az Európai Unióból a japán vámhatóságok számára továbbított személyes adatoknak a 45/2001/EK európai parlamenti és tanácsi rendelettel összhangban Japán által biztosított megfelelő szintű védelméről

text:
               31.3.2011

               HU

               Az Európai Unió Hivatalos Lapja

               L 85/8

         A BIZOTTSÁG HATÁROZATA
   (2011. március 29.)
   a Vámegyüttműködési Vegyes Bizottságnak az Európai Közösség és a japán kormány közötti, együttműködésről és vámügyekben történő kölcsönös igazgatási segítségnyújtásról szóló megállapodás 21. cikke alapján az Európai Unióban és a Japánban engedélyezett gazdálkodói programok kölcsönös elismeréséről szóló 1/2010 határozata keretében egyes esetekben és a Vámegyüttműködési Vegyes Bizottság 1/2010 határozata kizárólagos és meghatározott céljából az Európai Bizottság által az Európai Unióból a japán vámhatóságok számára továbbított személyes adatoknak a 45/2001/EK európai parlamenti és tanácsi rendelettel összhangban Japán által biztosított megfelelő szintű védelméről
   (2011/197/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletre (1) és különösen annak 9. cikke (1) és (2) bekezdésére,
   az európai adatvédelmi biztossal folytatott konzultációt követően,
   mivel:

               (1)

               Az Európai Közösség és a japán kormány közötti, együttműködésről és vámügyekben történő kölcsönös igazgatási segítségnyújtásról szóló megállapodás (2) 21. cikkének megfelelően létrehozott vámegyüttműködési vegyes bizottság 2010. június 24-én elfogadta az Európai Unióban és a Japánban engedélyezett gazdálkodói programok kölcsönös elismeréséről szóló 1/2010 határozatot (3) (a továbbiakban: az 1/2010 JCCC-határozat).

               (2)

               Az 1/2010 JCCC-határozat IV. szakasza előírja az Európai Közösség és a japán kormány közötti, együttműködésről és vámügyekben történő kölcsönös igazgatási segítségnyújtásról szóló megállapodás 1. cikke c) pontjában meghatározott vámhatóságok közötti információcserét. Az említett meghatározásnak megfelelően a japán pénzügyminisztérium és a Bizottság illetékes szolgálatai vámhatóságnak tekintendők.

               (3)

               A japán pénzügyminisztérium és a Bizottság illetékes szolgálatai közötti információcsere gazdasági szereplőkre vonatkozó adatokat foglal magában, ami kiterjedhet személyes adatokra is. A gazdasági szereplőkre vonatkozó adatok továbbítása a Bizottság által az 1/2010 JCCC-határozat keretében végrehajtandó feladatok közé tartozik.

               (4)

               A kicserélendő személyes adatok köre az 1/2010 JCCC-határozat IV. szakasza (4) bekezdésének a)–f) pontjában került felsorolásra. Az adattovábbítás időtartama arra a teljes időszakra vonatkozik, amelynek során a japán pénzügyminisztérium az európai gazdasági szereplők számára az 1/2010 JCCC-határozat feltételei szerinti előnyök biztosítása céljából felhasználja az információt. A Bizottság rendszeresen továbbítja a japán pénzügyminisztérium számára az európai gazdasági szereplőkre vonatkozó frissített és módosított adatokat. Az információcserére tekintettel az 1/2010 JCCC-határozat IV. szakaszának (6) bekezdése az engedélyezett gazdálkodói programoknak az említett határozat szerinti, az Európai Unió és Japán általi kölcsönös elismerése végrehajtásának céljára korlátozza ezeknek az adatoknak a felhasználását. Az Európai Közösség és a japán kormány közötti, együttműködésről és vámügyekben történő kölcsönös igazgatási segítségnyújtásról szóló megállapodás azt is biztosítja, hogy ezeket az információkat, ideértve a személyes adatokat is, a japán pénzügyminisztérium kizárólag az engedélyezett gazdálkodók Japánban való elismerésének céljából használja fel. A fogadó hatóság nem továbbíthatja az AEO-adatokat más, Japánon belüli vagy azon kívüli hatóságoknak vagy szolgálatoknak, mert ez a jogi aktus céljának az 1/2010 JCCC-határozattal nem összeegyeztethető megváltozását jelentené.

               (5)

               A személyes adatoknak a japán állami hatóságok, többek között a japán pénzügyminisztérium általi feldolgozását az igazgatási szervek birtokában lévő személyes adatok védelméről szóló japán törvény szabályozza. Az „igazgatási dokumentumokhoz” való hozzáférési jogot és a megtekintésükre vonatkozó eljárásokat az igazgatási szervek birtokában lévő adatokhoz való hozzáférésről szóló japán törvény határozza meg. A japán állami hatóságok által kezelt adatokkal kapcsolatos titoktartásra és a pénzügyminisztérium és a külföldi vámhatóságok közötti adattovábbításokra vonatkozó rendelkezéseket a nemzeti közszolgálati törvény és a vámtörvény tartalmazza.

               (6)

               A japán adatvédelmi jogszabályok alapján a japán állami hatóságok – így a japán pénzügyminisztérium is – kötelesek az adatalanyok számára megfelelő mértékű felvilágosítást adni az őket érintő adatokról. Az érintetteknek joguk van a rájuk vonatkozó adatok megismeréséhez, azok helyesbítésének vagy törlésének kezdeményezéséhez.

               (7)

               A japán előírások értelmében a japán pénzügyminisztériumnak az adatfeldolgozásból eredő kockázatokat megfelelően kezelő biztonsági intézkedésekkel kell rendelkeznie.

               (8)

               A japán jogszabályok vizsgálati mechanizmust írnak elő, amelynek keretében egy vizsgálóbizottság közigazgatási jogorvoslati eljárásokat és vizsgálatokat hajt végre. Tekintettel az adatok korlátozott és nem érzékeny jellegére, valamint az adatfeldolgozás céljaira, ez elegendőnek tekinthető az 1/2010 JCCC-határozat által előírt meghatározott adattovábbítás szempontjából.

               (9)

               A fenti rendelkezések biztosítják, hogy Japánban megfelelő jogérvényesítési mechanizmusok álljanak rendelkezésre az európai gazdasági szereplők azonosítása céljából – tekintettel engedélyezett gazdálkodóként történő, Japán általi elismerésükre – a Bizottság által esetlegesen továbbított személyes adatok védelme érdekében.

               (10)

               A Bizottság által az 1/2010 JCCC-határozat végrehajtása során lebonyolítandó meghatározott adattovábbítási műveletek valamennyi körülményének, így az adatok jellegének, a javasolt adatfeldolgozási művelet(ek) céljának és időtartamának, a Japánban hatályos – általános és ágazati – jogszabályoknak és az ott érvényesülő szakmai szabályoknak és biztonsági intézkedéseknek az ismeretében a Bizottság illetékes szolgálatai által a japán pénzügyminisztérium számára az 1/2010 JCCC-határozat szerint továbbítandó személyes adatokra vonatkozóan biztosított védelem megfelelő szintűnek tekinthető.

               (11)

               Ezt a határozatot az 1/2010 JCCC-határozatban említett konkrét helyzetre kell korlátozni, mivel az adatvédelemre vonatkozó japán jogi keretszabályozás értékelése a továbbítandó adatok bizonyos kategóriáin, a feldolgozás meghatározott célján és ezen adatok korlátozott időtartamon belül való felhasználásán alapult. Ezért ez a határozat kizárólag az Európai Bizottság által a fent említett JCCC-határozat keretében az EU-ból Japánba továbbított személyes adatok védelmére vonatkozik, tekintettel arra, hogy feldolgozásuk Japánban meghatározott célból és körülmények között történik.

               (12)

               Ez a határozat nem sérti a Bizottságnak a személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelv (4) 25. cikke (4) és (6) bekezdése alkalmazásában tett megállapításait,

         ELFOGADTA EZT A HATÁROZATOT:
   1. cikk
   A 45/2001/EK rendelet 9. cikke (1) és (2) bekezdésével összhangban Japán biztosítja azon személyes adatoknak a megfelelő szintű védelmét, amelyeket az Európai Bizottság – az engedélyezett gazdálkodói programok 1/2010 JCCC-határozat szerinti kölcsönös elismerésére tekintettel – az Európai Unióból Japánnak továbbít, az 1/2010 JCCC-határozat végrehajtása céljából.
   2. cikk
   Ez a határozat az elfogadásának napján lép hatályba.

      Kelt Brüsszelben, 2011. március 29-én.

            a Bizottság részéről

            az elnök

         José Manuel BARROSO

      (1)  HL L 8., 2001.1.12., 1. o.

      (2)  HL L 62., 2008.3.6., 24. o.

      (3)  HL L 279., 2010.10.23., 71. o.

      (4)  HL L 281., 1995.11.23., 31. o.


title: 2010/718/EU: Az Európai Tanács határozata ( 2010. október 29. ) a Saint-Barthélemy sziget Európai Unióval kapcsolatos jogállásának módosításáról

text:
               9.12.2010

               HU

               Az Európai Unió Hivatalos Lapja

               L 325/4

         AZ EURÓPAI TANÁCS HATÁROZATA
   (2010. október 29.)
   a Saint-Barthélemy sziget Európai Unióval kapcsolatos jogállásának módosításáról
   (2010/718/EU)
   AZ EURÓPAI TANÁCS,
   tekintettel az Európai Unió működéséről szóló szerződésre és különösen annak 355. cikkének (6) bekezdésére,
   tekintettel a Francia Köztársaság kezdeményezésére,
   tekintettel az Európai Bizottság véleményére,
   mivel:

               (1)

               Az Európai Unió működéséről szóló szerződés (EUMSz.) 355. cikke lehetővé teszi az Európai Tanács számára, hogy a 355. cikk (1) és (2) bekezdésében említett valamely dán, francia vagy holland ország vagy terület Unióval kapcsolatos jogállását az érintett tagállam kezdeményezésére, a Bizottsággal folytatott konzultációt követően egyhangú határozattal módosítsa.

               (2)

               A Francia Köztársaság (a továbbiakban Franciaország), elnökének 2010. június 30-i levelével arra kérte az Európai Tanácsot, hogy az EUMSz. 355. cikkének (1) bekezdésében említett Saint-Barthélemy szigetre vonatkozóan hozzon ennek megfelelő határozatot. Franciaország azt kéri, hogy e sziget jogállása az Európai Unió legkülső régióinak az EUMSz. 349. cikkében szabályozott jogállásáról az EUMSz. negyedik részében előírtak szerinti társult tengerentúli országok és területek jogállására módosuljon.

               (3)

               Franciaország kérése a Saint-Barthélemy sziget választott képviselői által is képviselt azon törekvésnek a jegyében született, hogy a sziget – amely a francia alkotmány 74. cikkének megfelelően a Francia Köztársaság tengerentúli közössége és autonómiát élvez – a nemzeti jog szerinti jogállásának jobban megfelelő, Unióval kapcsolatos jogállást kapjon, tekintettel különösen az anyaországtól való távolságára és a kizárólag a turizmusra irányuló, elszigetelt, kisméretű, valós ellátási nehézségekkel küzdő gazdaságára, mivel ezek a tényezők megnehezítik az uniós jog egy részének alkalmazását.

               (4)

               Franciaország kötelezettséget vállalt az ahhoz szükséges megállapodások megkötésére, hogy az Unió érdekei e változás következtében ne sérüljenek. A szükséges megállapodásoknak egyrészről a monetáris politikát kell érinteniük, mivel Franciaország az eurót kívánja megtartani Saint-Barthélemy egyetlen fizetőeszközeként, és mivel biztosítani kell, hogy a gazdasági és monetáris unió jó működéséhez alapvetően szükséges területeken továbbra is alkalmazzák az Unió jogszabályait. Az említett megállapodásoknak másrészről az adóügyekre kell vonatkozniuk, és annak garantálására irányulniuk, hogy a vonatkozó irányelvekben (a Tanács 1977. december 19-i 77/799/EGK irányelve a tagállamok illetékes hatóságainak kölcsönös segítségnyújtásáról a közvetlen adóztatás és a biztosítási díjak adóztatásának területén (1) és a megtakarításokból származó kamatjövedelem adóztatásáról szóló, 2003. június 3-i 2003/48/EK irányelv (2)) előírt – különösen a határokon átnyúló adócsalás és adókijátszás elleni küzdelmet szolgáló – mechanizmusokat a jövőben változatlanul alkalmazzák Saint-Barthélemy területén. Saint-Barthélemy polgárainak uniós polgároknak kell maradniuk, és továbbra is ugyanazokkal a jogokkal és szabadságokkal kell rendelkezniük az Unión belül, mint más francia állampolgároknak; valamennyi uniós polgárnak pedig továbbra is ugyanazokat a jogokat és szabadságokat kell élveznie Saint-Barthélemy területén, mint jelenleg.

               (5)

               Következésképpen, a Saint-Barthélemy sziget Unióval kapcsolatos jogállásának változása – ami a választott képviselők demokratikusan kifejezett kívánságának felel meg – nem sértheti az Unió érdekeit, és összeegyeztethetőnek kell lennie a sziget nemzeti jog szerinti autonóm területi jogállásának elnyerésével,

         ELFOGADTA EZT A HATÁROZATOT:
   1. cikk
   A Saint-Barthélemy sziget 2012. január 1-jétől kezdődően nem tartozik az Unió legkülső régiói közé, ehelyett elnyeri az Európai Unió működéséről szóló szerződés (EUMSz.) negyedik részében előírtak szerinti társult tengerentúli országok és területek jogállását.
   2. cikk
   Az EUMSz. ezért a következőképpen módosul:

               1.

               a 349. cikk első bekezdéséből a „Saint Barthélemy” kifejezést el kell hagyni;

               2.

               a 355. cikk 1. pontjából a „Saint-Barthélemy-re” kifejezést el kell hagyni;

               3.

               a II. mellékletben szereplő felsorolás a „Saint-Pierre és Miquelon” és az „Aruba” elemek között a következő elemmel egészül ki:

                           „—

                           Saint-Barthélemy,”.

         3. cikk
   Ez a határozat az elfogadásának napján lép hatályba.
   Ezt a határozatot 2012. január 1-jétől kell alkalmazni.

      Kelt Brüsszelben, 2010. október 29-én.

            az Európai Tanács részéről

            az elnök

         H. VAN ROMPUY

      (1)  HL L 336., 1977.12.27., 15. o.

      (2)  HL L 157., 2003.6.26., 38. o.


title: 2009/514/EK: A Tanács határozata ( 2009. június 22. ) az Európai Közösség és Nepál kormánya közötti, a légi közlekedés bizonyos kérdéseiről szóló megállapodás megkötéséről

text:
               3.7.2009

               HU

               Az Európai Unió Hivatalos Lapja

               L 173/8

      A TANÁCS HATÁROZATA

   (2009. június 22.)
   az Európai Közösség és Nepál kormánya közötti, a légi közlekedés bizonyos kérdéseiről szóló megállapodás megkötéséről
   (2009/514/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 80. cikke (2) bekezdésére, összefüggésben a 300. cikk (2) bekezdése első albekezdésének első mondatával, illetve a 300. cikk (3) bekezdésének első albekezdésével,
   tekintettel a Bizottság javaslatára,
   tekintettel az Európai Parlament véleményére,
   mivel:

               (1)

               A Tanács 2003. június 5-én felhatalmazta a Bizottságot, hogy tárgyalásokat kezdeményezzen harmadik országokkal a meglévő kétoldalú megállapodások egyes rendelkezéseinek egy közösségi megállapodással való felváltásáról.

               (2)

               A Bizottság a Közösség nevében tárgyalásokat folytatott az Európai Közösség és Nepál kormánya közötti, a légi közlekedés bizonyos kérdéseiről szóló megállapodásról (1) (a továbbiakban: a megállapodás), a Bizottságot a meglévő kétoldalú megállapodások egyes rendelkezéseinek egy közösségi megállapodással való felváltása céljából a harmadik országokkal folytatandó tárgyalások kezdeményezésére felhatalmazó tanácsi határozat mellékletében foglalt mechanizmusokkal és irányelvekkel összhangban.

               (3)

               A megállapodást a Közösség nevében annak későbbi lehetséges megkötésére is figyelemmel és a 2009/117/EK tanácsi határozattal (2) összhangban 2009. január 23-án aláírták.

               (4)

               A megállapodást jóvá kell hagyni,

         A KÖVETKEZŐKÉPPEN HATÁROZOTT:
   1. cikk
   Az Európai Közösség és Nepál kormánya közötti, a légi közlekedés bizonyos kérdéseiről szóló megállapodást a Közösség nevében a Tanács jóváhagyja.
   2. cikk
   A Tanács elnöke felhatalmazást kap, hogy kijelölje a megállapodás 9. cikkének (1) bekezdése szerinti értesítés megtételére jogosult személy(eke)t.

      Kelt Luxembourgban, 2009. június 22-én.

            a Tanács részéről

            az elnök

         J. ŠEBESTA

      (1)  HL L 41., 2009.2.12., 5. o.

      (2)  HL L 41., 2009.2.12., 3. o.


title: 2009/469/EK: A Tanács határozata ( 2009. március 30. ) az Európai Közösség és Kanada közötti, a polgári légi közlekedés biztonságáról szóló megállapodás aláírásáról

text:
               17.6.2009

               HU

               Az Európai Unió Hivatalos Lapja

               L 153/10

         A TANÁCS HATÁROZATA
   (2009. március 30.)
   az Európai Közösség és Kanada közötti, a polgári légi közlekedés biztonságáról szóló megállapodás aláírásáról
   (2009/469/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 80. cikke (2) bekezdésére és 133. cikke (4) bekezdésére, összefüggésben annak 300. cikke (2) bekezdése első albekezdésének első mondatával,
   tekintettel a Bizottság javaslatára,
   mivel:

               (1)

               A Bizottság a tárgyalások megkezdésére felhatalmazó, 2004. április 21-i tanácsi határozattal összhangban a Közösség nevében tárgyalásokat folytatott Kanadával a polgári légi közlekedés biztonságáról szóló megállapodásról.

               (2)

               A Bizottság által tárgyalt megállapodást alá kell írni, figyelemmel annak későbbi lehetséges megkötésére.

               (3)

               A tagállamok megteszik a szükséges intézkedéseket annak biztosítására, hogy Kanadával kötött, hasonló tárgyú kétoldalú megállapodásaikat e megállapodás hatálybalépésétől kezdve megszüntetik,

         A KÖVETKEZŐKÉPPEN HATÁROZOTT:
   1. cikk
   Az Európai Közösség és Kanada között létrejött, a polgári légi közlekedés biztonságáról szóló megállapodás aláírását a Tanács a megállapodás megkötéséről szóló tanácsi határozatra is figyelemmel a Közösség nevében jóváhagyja.
   A megállapodás szövegét csatolták e határozathoz.
   2. cikk
   A Tanács elnöke felhatalmazást kap, hogy kijelölje a Közösség nevében a megállapodás aláírására jogosult személy(eke)t, figyelemmel annak megkötésére.

      Kelt Brüsszelben, 2009. március 30-án.

            a Tanács részéről

            az elnök

         I. LANGER

    ---documentbreak---

               17.6.2009

               HU

               Az Európai Unió Hivatalos Lapja

               L 153/11

         MEGÁLLAPODÁS
   az Európai Közösség és Kanada között a polgári légi közlkekedés biztonságáról
   AZ EURÓPAI KÖZÖSSÉG és KANADA, a továbbiakban együttesen: a Felek;
   FIGYELEMBE VÉVE, hogy az Európai Közösség (EK) és Kanada közti, hosszú múltra visszatekintő műszaki információcsere és kétoldalú megállapodások során gyűjtött számos tapasztalat alapján mindkét Fél megállapította, hogy a másik Félnek a légialkalmassági és környezeti tanúsítást, valamint a polgári repüléstechnikai termékek elfogadását érintő szabványai és rendszerei elegendő mértékben egyenértékűek ahhoz, hogy működőképes megállapodást hozzanak létre;
   FELISMERVE, hogy a polgári repüléstechnikai termékek tervezése, gyártása és cseréje egyre nagyobb arányban multinacionális jellegű;
   AZZAL AZ ÓHAJJAL, hogy előmozdítsák a polgári légi közlekedés biztonságát, környezetvédelmi színvonalát és környezeti összeférhetőségét, és megkönnyítsék a polgári repüléstechnikai termékek kereskedelmét;
   AZZAL AZ ÓHAJJAL, hogy elmélyítsék az együttműködést és növeljék a polgári légi közlekedés biztonságával kapcsolatos kérdések kezelésének hatékonyságát;
   FIGYELEMBE VÉVE, hogy együttműködésük kedvező hatással lehet a szabványok és eljárások fokozottabb nemzetközi harmonizációjának ösztönzésére;
   FIGYELEMBE VÉVE a légi közlekedési ágazatra és az üzemeltetőkre a felesleges műszaki ellenőrzések, értékelések és vizsgálatok révén nehezedő gazdasági terhek lehetséges csökkentését;
   FELSIMERVE a légi alkalmasságot, a környezetvédelmet, a légijármű-karbantartási létesítményeket és a folyamatos légi alkalmasságot érintő jóváhagyások és vizsgálatok kölcsönös elfogadásából fakadó jobb eljárásoknak köszönhető előnyöket, amelyekből mindkét Fél részesül;
   FELISMERVE, hogy bármely ilyen kölcsönös elismerésnek olyan, a megfelelő műszaki előírásoknak vagy szabványoknak való megfelelést kell biztosítania, amely egyenértékű a Fél saját eljárásai által nyújtott biztosítékokkal;
   FELISMERVE, hogy egy ilyen kölcsönös elfogadáshoz szükséges, hogy mindkét Fél töretlenül megbízhasson a másik fél megfelelőségértékelésében;
   FELISMERVE a Feleknek a polgári légi közlekedéssel és a környezeti összeférhetőséggel kapcsolatos kétoldalú, regionális és többoldalú megállapodásokban vállalt kötelezettségeit:
   A KÖVETKEZŐKBEN ÁLLAPODTAK MEG:
   1. cikk
   Célok
   E megállapodás célkitűzései a következők:

               a)

               A Felekre nézve hatályos jogszabályokkal összhangban létrehozni olyan elveket és megoldásokat, amelyek lehetővé teszik a Felek hatáskörrel rendelkező hatóságai által kiadott jóváhagyások kölcsönös elfogadását a megállapodás hatálya alá tartozó, a 4. cikkben meghatározott területeken.

               b)

               Lehetővé tenni a Felek számára, hogy alkalmazkodjanak ahhoz a kialakulóban lévő irányzathoz, amely szerint a polgári repüléstechnikai termékek tervezése, gyártása, karbantartása és kereskedelme egyre inkább multinacionális jellegű, figyelembe véve a Felek közös érdekeit a polgári légi közelkedés biztonsága és környezeti minősége terén.

               c)

               Elősegíteni az együttműködést a biztonság fenntartásához és a környezetminőségi célok eléréséhez.

               d)

               Támogatni és elősegíteni a polgári repüléstechnikai termékek és szolgáltatások folyamatos kereskedelmét.

         2. cikk
   Fogalommeghatározások
   E megállapodásra a következő kifejezések és meghatározások alkalmazandók:
   a)   „légialkalmassági jóváhagyás”: annak megállapítása, hogy a polgári repüléstechnikai termék kialakítása vagy kialakításának módosítása megfelel-e a bármely Fél hatályos jogszabályai által meghatározott előírásoknak, illetve a termék kialakítása elégségesen hasonló-e ahhoz a kialakításhoz, amely kielégíti ezen előírásokat, és az állapota a biztonságos üzemeltetést lehetővé teszi-e.
   b)   „polgári repüléstechnikai termék”: bármely polgári légi jármű, hajtómű, légcsavar vagy arra szerelt vagy szerelendő részegység, berendezés, rész vagy alkatrész.
   c)   „hatáskörrel rendelkező hatóság”: valamely Fél által e megállapodás alkalmazásában hatáskörrel rendelkező hatóságként kijelölt kormányhivatal vagy -szerv, amely az adott Fél joghatósága alatt gyakorolja a polgári repüléstechnikai termékek és szolgáltatások megfelelésellenőrzésének, valamint használat- és eladás-ellenőrzésének és folyamatos felügyeletének a jogát, és amely jogérvényesítési tevékenységet folytathat annak biztosítására, hogy az adott Fél joghatósága alatt forgalomba bocsátott ilyen termékek és szolgáltatások megfeleljenek az alkalmazandó jogi követelményeknek.
   d)   „kialakítással kapcsolatos üzemeltetési követelmények”: a termék kialakításának jellemzőit vagy a kialakítással kapcsolatos adatait befolyásoló, a termék üzemeltetésével vagy karbantartásával kapcsolatos üzemeltetési vagy környezetvédelmi követelmények, amelyek alkalmassá teszik egy meghatározott jellegű üzemeltetésre.
   e)   „környezetvédelmi jóváhagyás”: annak megállapítása, hogy a polgári repüléstechnikai termék megfelel bármely Fél hatályos, alkalmazandó jogszabályaiban meghatározott zaj- és/vagy károsanyag-kibocsátást érintő előírásoknak.
   f)   „karbantartás”: részek, berendezések és alkatrészek vizsgálatának, nagyjavításának, javításának, megóvásának vagy cseréjének elvégzése, kivéve a polgári repüléstechnikai termékek folyamatos légi alkalmasságának biztosítása céljából, repülés előtt elvégzett ellenőrzését, és beleértve a módosítások kialakítását; de nem beleértve a javítások és módosítások tervezését.
   g)   „monitoring”: a hatáskörrel rendelkező hatóság által tartott időszakos felügyelet a megfelelő, alkalmazandó előírásoknak való folyamatos megfelelés megállapítása céljából.
   h)   „műszaki megbízott”: Kanada részéről a polgári repülésért felelős kanadai szervezet; az Európai Közösség részéről pedig az Európai Repülésbiztonsági Ügynökség (EASA).
   3. cikk
   Általános kötelezettségek
   (1)   Az e megállapodás elválaszthatatlan részét képező mellékleteiben foglaltak szerint mindkét Fél köteles elfogadni vagy elismerni az adott Fél meghatározott törvényi, rendeleti és közigazgatási rendelkezéseinek való megfelelés értékelésére használt, a másik Fél hatáskörrel rendelkező hatóságai által létrehozott adott eljárások eredményeit, és ezzel elismerni, hogy ezek az alkalmazott megfelelőségértékelési eljárások a fogadó Fél alkalmazandó törvényi, rendeleti és közigazgatási rendelkezéseinek a Fél számára kielégítő módon megfelelnek, és egyenértékűek a fogadó Fél saját eljárásai által biztosítottakkal.
   (2)   E cikk (1) bekezdése kizárólag akkor alkalmazandó, ha az e megállapodás mellékleteiben meghatározható átmeneti intézkedéseket végrehajtották.
   (3)   E megállapodás nem értelmezhető a Felek szabványainak és műszaki előírásainak kölcsönös elfogadásaként és – kivéve ha a megállapodás másképp rendelkezik – a szabványok és műszaki előírások egyenértékűségének kölcsönös elismeréseként.
   (4)   E megállapodás nem korlátozza a Felek hatáskörét, hogy törvényi, rendeleti és közigazgatási intézkedéseken keresztül meghatározzák a megfelelőnek tartott védelmi szintet a biztonság, a környezet, valamint a megállapodás vonatkozó mellékletének alkalmazási körén belül jelentkező egyéb kockázatok tekintetében.
   (5)   Az olyan kijelölt személyek vagy jóváhagyott szervezetek által tett megállapításokat, amelyeket valamely Fél alkalmazandó jogszabályai felhatalmaztak arra, hogy a hatáskörrel rendelkező hatósággal egyenértékű megállapításokat tehessen, e megállapodás céljaira ugyanúgy érvényesnek kell tekintetni, mint a hatáskörrel rendelkező hatóság által tett megállapításokat. Az egyik Fél e megállapodás végrehajtásáért felelős valamely szerve – a 7. cikkben meghatározottak szerint – esetenként és a másik Fél megfelelő szervének előzetes értesítése után közvetlenül kapcsolatba léphet a másik Fél által kijelölt személlyel vagy jóváhagyott szervezettel.
   4. cikk
   Tárgyi hatály
   (1)   Ez a megállapodás a következőkre alkalmazandó:

               a)

               a polgári repüléstechnikai termékek légialkalmassági jóváhagyása és monitoringja;

               b)

               üzemben lévő légi járművek folyamatos légi alkalmassága;

               c)

               a termelési és gyártási létesítmények jóváhagyása és monitoringja;

               d)

               a karbantartási üzemek jóváhagyása és monitoringja;

               e)

               a polgári repüléstechnikai termékek környezetvédelmi jóváhagyása és tesztelése; valamint

               f)

               az együttműködésre lehetőséget nyújtó, kapcsolódó tevékenységek.

         (2)   Amennyiben az üzemeltetéssel, a repülőszemélyzet szakszolgálati engedélyeivel és a szimulátorok jóváhagyásával kapcsolatban az Európai Közösség hatáskörébe tartozó kérdések merülnek fel, a 16. cikkben meghatározott eljárással összhangban a Felek további mellékletek felvételéről is megállapodhatnak, beleértve az egyes területekre vonatkozó átmeneti intézkedések meghatározását.
   5. cikk
   Hatáskörrel rendelkező hatóságok
   (1)   Ha az adott Fél jogszabályai szerint egy szerv jogosult hatáskörrel rendelkező hatóságként eljárni, akkor ezt a szervet a másik Fél is hatáskörrel rendelkező hatóságként ismeri el, feltéve hogy az adott Fél a szervet ellenőrizte, és megállapította:

               a)

               hogy a szerv az adott Fél jogszabályainak teljes mértékben megfelel,

               b)

               az általa kérelmezett tanúsítás típusára és területén ismeri a másik Fél által támasztott követelményeket, és

               c)

               képes megfelelni a mellékletekben foglalt követelményeknek.

         (2)   Az ellenőrzés lezárultával az adott Fél értesíti a másik Felet arról, hogy melyik a hatáskörrel rendelkező hatóság. E cikk (6) bekezdésének megfelelően a másik Fél vitathatja az adott hatáskörrel rendelkező hatóság műszaki hozzáértését vagy a rendelkezéseknek való megfelelőségét.
   (3)   Az 1., illetve 2. függelékben megnevezett szervek az A. illetve a B. melléklet végrehajtását illetően úgy tekinthetők, hogy megfelelnek az e cikk (1) bekezdése rendelkezéseinek e megállapodás hatálybalépésének időpontjában.
   (4)   A Felek biztosítják, hogy a hatáskörrel rendelkező hatóságaik – az e megállapodás mellékleteiben meghatározottak szerint – képesek és képesek maradnak megfelelően felmérni a termékek vagy adott esetben a szervezetek megfelelőségét. E tekintetben a Felek biztosítják, hogy a hatáskörrel rendelkező hatóságaikat rendszeresen ellenőrzik vagy értékelik.
   (5)   A Felek szükség szerint konzultálnak egymással, hogy biztosítható legyen a megfelelőségértékelési eljárások iránti bizalom folyamatos megléte. A konzultáció részeként az egyik Fél képviselője részt vehet a megfelelőségértékelési tevékenységekkel kapcsolatos rendszeres ellenőrzésekben vagy a másik Fél hatáskörrel rendelkező hatóságainak egyéb értékeléseiben.
   (6)   Amennyiben az egyik Fél vitatja valamely hatáskörrel rendelkező hatóság műszaki hozzáértését vagy a rendelkezéseknek való megfelelését, úgy ez a Fél írásban értesíti a másik Felet arról, hogy vitatja az adott hatóság műszaki hozzáértését vagy a rendelkezéseknek való megfelelését, és hogy felfüggeszteni kívánja az adott hatáskörrel rendelkező hatóság megállapításainak elfogadását. A fentiek vitatása objektív és ésszerű érvek alapján történhet.
   (7)   Bármilyen vitatott kérdésről, amelyről az e cikk (6) bekezdése szerint értesítést küldtek, a 9. cikk szerint létrehozott vegyes bizottság tárgyal, amely dönthet úgy, hogy felfüggeszti az adott hatáskörrel rendelkező hatóság megállapításainak elfogadását, vagy úgy, hogy szükséges az adott hatáskörrel rendelkező hatóság műszaki hozzáértésének igazolása. Általában ezt az a Fél végzi el ésszerű időn belül, amelynek joghatósága alá a kérdéses hatáskörrel rendelkező hatóság tartozik, de amennyiben a Felek úgy határoznak, ezt együttesen is elvégezhetik.
   (8)   Ha a vegyes bizottság nem képes az értesítéstől számított 30 napon belül egy olyan vitatott kérdést megoldani, amelyről e cikk (6) bekezdése szerint értesítést küldtek, a vitató fél felfüggesztheti a kérdéses hatáskörrel rendelkező hatóság megállapításainak elfogadását, de elfogadja az adott hatáskörrel rendelkező hatóság által az értesítés időpontját megelőzően tett megállapításokat. Ez a felfüggesztés addig maradhat hatályban, amíg a vegyes bizottság meg nem oldja a kérdést.
   6. cikk
   Védintézkedések
   (1)   Ezen megállapodás egyetlen pontja sem értelmezhető a Felek jogainak korlátozásaként megfelelő és azonnali intézkedések elrendelésére, amennyiben valós veszély áll fenn arra, hogy egy termék vagy szolgáltatás:

               a)

               emberek egészségét vagy biztonságát veszélyezteti;

               b)

               nem felel meg az adott Félnek az e megállapodás hatályán belüli területen alkalmazandó törvényi, rendeleti vagy közigazgatási rendelkezéseinek; vagy

               c)

               egyéb módon nem felel meg e megállapodás vonatkozó mellékletének hatálya alá tartozó valamely előírásnak.

         (2)   Amennyiben bármely Fél e cikk (1) bekezdése szerint intézkedéseket hoz, úgy erről az intézkedések meghozatalától számított 15 munkanapon belül írásba foglalt, indokolással ellátott értesítést küld a másik Félnek.
   7. cikk
   Kapcsolattartás
   (1)   A felek megállapodnak, hogy e megállapodás végrehajtására a felek közötti kapcsolattartásért az alábbiak felelnek:

               a)

               műszaki témákban a műszaki megbízottak,

               b)

               az összes egyéb területen:

                           —

                           Kanada részéről: a Közlekedési Minisztérium;

                           —

                           az Európai Közösség részéről: az Európai Bizottság és adott esetben a tagállamok hatáskörrel rendelkező hatóságai.

         (2)   E megállapodás aláírását követően a Felek értesítik egymást a kapcsolattartók elérhetőségéről.
   8. cikk
   Kölcsönös együttműködés, segítségnyújtás és átláthatóság
   (1)   Mindkét Fél tájékoztatást ad a vonatkozó jogszabályairól, rendeleteiről, előírásairól, követelményeiről és tanúsítási rendszeréről.
   (2)   A Felek értesítik egymást vonatkozó jogszabályaik, rendeleteik, szabványaik, előírásaik és tanúsítási rendszerük tervezett lényeges módosításairól, amennyiben ezek a módosítások hatással vannak e megállapodásra. A gyakorlatban megvalósítható legnagyobb mértékben lehetővé teszik, hogy a másik Fél kifejezhesse a véleményét az ilyen módosításokkal kapcsolatban, és ezeket a véleményeket megfelelő mértékben mérlegelik.
   (3)   A Felek adott esetben eljárásokat dolgoznak ki a szabályozási együttműködésre és az átláthatóság kialakítására valamennyi olyan, általuk végzett tevékenység tekintetében, amelyek e megállapodás hatálya alá tartoznak.
   (4)   Az alkalmazandó jogszabályaik függvényében a Felek megállapodnak abban, hogy kérésre kellő időben tájékoztassák egymást az olyan balesetekkel, repülési eseményekkel és egyéb, kialakuló helyzetekkel kapcsolatban, amelyek e megállapodásban érintett területekkel összefüggésbe hozhatók.
   (5)   A Felek – annak érdekében, hogy a biztonsági kérdéseket kölcsönös együttműködés révén lehessen kivizsgálni és megoldani – lehetővé teszik egymásnak, hogy esetenként, mintavételszerűen részt vehessenek a másik Fél által végzett vizsgálatokon és ellenőrzéseken, illetve, hogy adott esetben közös vizsgálatokat vagy ellenőrzéseket végezzenek.
   9. cikk
   A Felek vegyes bizottsága
   (1)   A vegyes bizottság a két Fél képviselőiből jön létre. A vegyes bizottság felelős e megállapodás hatékony működéséért, és rendszeres időközönként ülésezik, hogy értékelje a megállapodás végrehajtásának hatékonyságát.
   (2)   A vegyes bizottság az e megállapodás működésével és végrehajtásával kapcsolatos bármilyen üggyel foglalkozhat. Különösen a következők tartoznak a felelősségi körébe:

               a)

               az 5. cikkben meghatározott, vitatott esetek felülvizsgálata és megfelelő intézkedések meghozatala;

               b)

               az e megállapodás alkalmazásával és végrehajtásával kapcsolatos bármely kérdés megoldása, ideértve azokat a kérdéseket is, amelyeket a vonatkozó melléklettel összhangban létrehozott vegyes szakbizottság nem oldott meg;

               c)

               megoldások mérlegelése e megállapodás működésének javítására, és adott esetben a megállapodás módosítására vonatkozó javaslatok benyújtása a feleknek;

               d)

               a mellékletek egyes módosításainak mérlegelése;

               e)

               adott esetben további mellékletek kidolgozásának koordinálása;

               f)

               adott esetben a szabályozási együttműködéssel és az átláthatóság kialakításával kapcsolatos olyan munkafolyamatok elfogadása valamennyi, a 4. cikkben említett tevékenység tekintetében, amelyeket a vegyes szakbizottságok nem fejlesztenek ki.

         (3)   A vegyes bizottság e megállapodás hatálybalépését követő egy éven belül kialakítja eljárási szabályzatát.
   10. cikk
   A kölcsönös elfogadási kötelezettségek felfüggesztése
   (1)   Az egyik Fél részben vagy egészben felfüggesztheti az e megállapodás valamely mellékletében meghatározott kötelezettségeinek teljesítését, amennyiben:

               a)

               a másik Fél nem teljesíti e megállapodás ugyanazon mellékletében meghatározott kötelezettségeit; vagy

               b)

               egy vagy több saját hatáskörrel rendelkező hatósága nem képes az e megállapodás adott mellékletében meghatározott területen a másik Fél által elfogadott új vagy kiegészítő előírásokat végrehajtani; vagy

               c)

               a másik Fél nem alkalmazza azokat a jogi és szabályozó eszközöket és intézkedéseket, amelyek szükségesek e megállapodás rendelkezéseinek végrehajtásához.

         (2)   Mielőtt a Fél felfüggeszti kötelességei teljesítését, konzultációt kér a 15. cikkel összhangban. Amennyiben a konzultációk nem oldják meg a valamely mellékletre vonatkozó véleménykülönbséget, a Fél értesítheti a másik Felet a vita tárgyát képező, a melléklet hatálya alá tartozó megfelelőségi megállapítások és jóváhagyások elfogadásának felfüggesztésére irányuló szándékáról. Ezen értesítést írásban, a felfüggesztés részletes indokolásával kell megtenni.
   (3)   E felfüggesztés az értesítés időpontjától számított 30 nap elteltével lép hatályba, kivéve ha a felfüggesztést kezdeményező Fél ezen időtartam letelte előtt nem értesíti írásban a másik Felet ennek visszavonásáról. E felfüggesztés nem érinti az adott Fél műszaki megbízottja vagy hatáskörrel rendelkező hatósága által a felfüggesztés hatálybalépése előtt végzett megfelelőségi ténymegállapítások, kibocsátott bizonyítványok és jóváhagyások érvényességét. Bármely ilyen hatálybalépett felfüggesztés a Felek ilyen értelmű írásbeli levélváltását követőn azonnal visszavonható.
   11. cikk
   Titoktartási kötelezettség
   (1)   A Felek megállapodnak, hogy a jogszabályaik által megkívánt mértékben megőrzik az e megállapodás alapján a másik Féltől kapott tájékoztatás bizalmasságát.
   (2)   A saját jogszabályaik függvényében pedig különösen egyik Fél sem adja közre, illetve nem engedi meg a hatáskörrel rendelkező hatóságnak, hogy közreadjon az e megállapodás alapján egymástól kapott olyan információkat, amelyek üzleti titoknak, bizalmas kereskedelmi vagy pénzügyi információnak minősülnek, vagy folyamatban lévő vizsgálattal kapcsolatosak. Ebből a célból minden információ védettnek tekintendő, és ekként is jelölik meg.
   (3)   Amikor az egyik Fél vagy egy hatáskörrel rendelkező hatóság információt szolgáltat a másik Félnek, vagy a másik Fél hatáskörrel rendelkező hatóságának, akkor megjelölheti a nyilvánosságra nem hozandó információkat.
   (4)   A Felek minden ésszerű elővigyázatossági intézkedést megtesznek, amelyek szükségesek ahhoz, hogy az e megállapodás alapján kapott információkat megvédjék a jogtalan nyilvánosságra hozataltól.
   12. cikk
   A költségmegtérülési elv alkalmazása
   (1)   Az e megállapodás hatálya alá tartozó és a másik Fél által elvégzett megfelelőségértékelési szolgáltatásokért egyik Fél sem szabhat ki természetes és jogi személyekre díjakat és illetékeket, amely személyek tevékenységét e megállapodás szabályozza.
   (2)   Mindkét Fél törekszik annak biztosítására, hogy a műszaki megbízottja által az e megállapodás hatálya alá tartozó tevékenységgel foglalkozó jogi vagy természetes személyre kiszabott díjak vagy illetékek igazságosak, ésszerűek és a biztosított tanúsítási és felügyeleti szolgáltatásokkal arányosak legyenek, valamint ne akadályozzák a kereskedelmet.
   (3)   Mindkét Fél műszaki megbízottjának joga van arra, hogy az e megállapodás hatálya alá tartozó tevékenységgel foglalkozó jogi vagy természetes személyre kiszabott díjak vagy illetékek révén az alkalmazandó melléklet végrehajtásával, valamint az 5. cikk (5) bekezdésének és a 8. cikk (5) bekezdésének alkalmazása során elvégzett ellenőrzésekkel és vizsgálatokkal kapcsolatos költségeit megtéríttesse.
   13. cikk
   Egyéb megállapodások
   (1)   Amennyiben a mellékletek másképpen nem rendelkeznek, az olyan megállapodásokban vállalt kötelezettségek, amelyeket az egyik Fél olyan harmadik féllel kötött, amely nem aláírója e megállapodásnak, a másik Fél tekintetében a harmadik országban lefolytatott megfelelőségértékelési eljárások eredményeinek elfogadására nézve érvénytelenek és hatálytalanok.
   (2)   A hatálybalépésétől kezdődően ez a megállapodás hatályon kívül helyezi a Kanada és az Európai Unió tagállamai között a légi közlekedés biztonságáról létrejött kétoldalú megállapodásokat a megállapodás által érintett valamennyi területen.
   (3)   E megállapodás nem érinti a Felek más nemzetközi megállapodások szerinti jogait és kötelezettségeit.
   14. cikk
   Területi hatály
   Ezt a megállapodást egyrészről azokon a területeken kell alkalmazni, amelyeken az Európai Közösséget létrehozó szerződés alkalmazandó, az ott meghatározott feltételekkel, másrészről Kanada területén.
   15. cikk
   Konzultáció és vitarendezés
   (1)   Az e megállapodással kapcsolatban felmerülő bármely kérdéssel kapcsolatban bármelyik Fél kérhet a másik Féltől konzultációt. A másik Fél az ilyen megkeresésre azonnal válaszol és 45 napon belül a felek által megállapított időpontban konzultációt kezd.
   (2)   A Felek e megállapodás mellékleteinek rendelkezéseivel összhangban lefolytatott konzultációk révén minden lehetséges erőfeszítést megtesznek az e megállapodás keretében történő együttműködéssel kapcsolatban a Felek között fennálló bármely véleménykülönbség lehető legalacsonyabb technikai szinten történő megoldására.
   (3)   Amennyiben valamely véleménykülönbséget nem sikerül e cikk (2) bekezdése szerint rendezni, akkor bármely műszaki megbízott a Felek vegyes bizottsága elé terjeszheti a véleménykülönbséget, amely megtárgyalja a kérdést.
   16. cikk
   Hatálybalépés, felmondás és módosítás
   (1)   Ez a megállapodás azon diplomáciai jegyzékváltás során utolsóként elküldött jegyzék keltének napján lép hatályba, amely során a Felek értesítették egymást arról, hogy a megállapodás hatálybalépéséhez szükséges belső eljárásaiknak eleget tettek. A megállapodás az egyik Fél által történő felmondásáig hatályban marad.
   (2)   A másik fél számára hat hónappal korábban írásban megküldött értesítés révén bármely Fél felmondhatja ezt a szerződést, kivéve ha a felek ezen időszak vége előtt közös megegyezéssel visszavonják a fenti felmondási értesítést.
   (3)   Amennyiben az egyik Fél egy vagy több melléklet eltávolítása és a többi melléklet megtartása révén módosítani szeretné a megállapodást, a felek a megállapodás módosítását e cikk eljárásaival összhangban és konszenzusra törekedve hajtják végre. Amennyiben nem sikerül konszenzust kialakítani, a megállapodás az értesítést követő hatodik hónap végén megszűnik, kivéve ha a felek másképpen állapodnak meg.
   (4)   A Felek kölcsönös, írásba foglalt egyetértéssel módosíthatják ezt a megállapodást. Ennek a megállapodásnak a módosítása azon legutolsó értesítés keltének napján lép hatályba, amely során az egyik fél értesítette a másikat arról, hogy a hatálybalépéséhez szükséges belső eljárásainak eleget tett.
   (5)   E cikk (4) bekezdésének sérelme nélkül a Felek megegyezhetnek abban, hogy diplomáciai jegyzékváltás keretében módosítják a meglévő mellékleteket vagy új mellékletekkel egészítik ki a megállapodást. A módosítások a diplomáciai jegyzékváltásban meghatározott feltételekkel lépnek hatályba.
   (6)   A megállapodás megszűnését követően mindkét Fél továbbra is elismeri az e megállapodás megszűnését megelőzően, a megállapodás alapján kiadott légialkalmassági jóváhagyások, környezetvédelmi jóváhagyások és egyéb bizonyítványok érvényességét, feltéve hogy azok továbbra is megfelelnek az adott fél alkalmazandó jogszabályainak és rendeleteinek.

      FENTIEK HITELÉÜL, az alulírott meghatalmazottak aláírták ezt a szerződést,
      Kelt Prágában, a kétezerkilencedik év május havának hatodik napján, két-két eredeti példányban angol, bolgár, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén nyelven, amely szövegek mindegyike egyaránt hiteles.

         За Европейската общнoст
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Kанада
         Por Canadá
         Za Kanadu
         For Canada
         Für Kanada
         Kanada nimel
         Για τον Καναδά
         For Canada
         Pour le Canada
         Per il Canada
         Kanādas vārdā
         Kanados vardu
         Kanada részéről
         Għall-Kanada
         Voor Canada
         W imieniu Kanady
         Pelo Canadá
         Pentru Canada
         Za Kanadu
         Za Kanado
         Kanadan puolesta
         För Kanada

   1. függelék

      Azon hatáskörrel rendelkező hatóságok listája, amelyek úgy tekinthetők, hogy az A. melléklet tekintetében megfelelnek az 5. cikk (1) bekezdése rendelkezéseinek

               1.

               A kialakításjóváhagyás tekintetében hatáskörrel rendelkező hatóságok

                           —

                           Kanada részéről: a polgári légi közlekedésért felelős kanadai szervezet

                           —

                           az Európai Közösség részéről: az Európai Repülésbiztonsági Ügynökség.

               2.

               A gyártásfelügyelet tekintetében hatáskörrel rendelkező hatóságok

                           —

                           Kanada részéről: a polgári légi közlekedésért felelős kanadai szervezet

                           —

                           az Európai Közösség részéről: az Európai Repülésbiztonsági Ügynökség a tagállamok hatáskörrel rendelkező hatóságai.

         2. függelék

      A 27 EU-tagállam hatáskörrel rendelkező hatóságainak listája, amelyek úgy tekintendők, hogy a B. melléklet tekintetében megfelelnek az 5. cikk (1) bekezdése rendelkezéseinek


title: A Tanács (EU) 2017/37 határozata (2016. október 28.) az egyrészről Kanada, másrészről az Európai Unió és tagállamai közötti átfogó gazdasági és kereskedelmi megállapodás (CETA) Európai Unió nevében történő aláírásáról

text:
               14.1.2017

               HU

               Az Európai Unió Hivatalos Lapja

               L 11/1

         A TANÁCS (EU) 2017/37 HATÁROZATA
   (2016. október 28.)
   az egyrészről Kanada, másrészről az Európai Unió és tagállamai közötti átfogó gazdasági és kereskedelmi megállapodás (CETA) Európai Unió nevében történő aláírásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 43. cikke (2) bekezdésére, 91. cikkére, 100. cikke (2) bekezdésére, 153. cikke (2) bekezdésére, 192. cikke (1) bekezdésére, valamint 207. cikke (4) bekezdésének első albekezdésére, összefüggésben 218. cikke (5) bekezdésével,
   tekintettel az Európai Bizottság javaslatára,
   mivel:

               (1)

               2009. április 24-én a Tanács felhatalmazta a Bizottságot, hogy átfogó gazdasági és kereskedelmi megállapodásra irányuló tárgyalásokat kezdjen Kanadával.

               (2)

               A tárgyalásokat lezárták, és az egyrészről Kanada, másrészről az Európai Unió és tagállamai közötti átfogó gazdasági és kereskedelmi megállapodást (a továbbiakban: a megállapodás) az Unió nevében alá kell írni, figyelemmel a későbbi időpontban történő megkötéséhez szükséges eljárások lefolytatására.

               (3)

               A megállapodás 30.6. cikkének (1) bekezdése szerint a megállapodás nem keletkeztet olyan jogokat vagy kötelezettségeket, amelyekre uniós vagy tagállami bíróságok előtt közvetlenül lehet hivatkozni,

         ELFOGADTA EZT A HATÁROZATOT:
   1. cikk
   Az egyrészről Kanada, másrészről az Európai Unió és tagállamai közötti átfogó gazdasági és kereskedelmi megállapodás (CETA) Unió nevében történő aláírására a Tanács felhatalmazást ad, figyelemmel a megállapodás megkötésére.
   A megállapodás szövegét, valamint a közös értelmező okmányt és a kapcsolódó nyilatkozatokat csatolták e határozathoz.
   2. cikk
   A Tanács elnöke felhatalmazást kap, hogy kijelölje a megállapodásnak az Unió nevében történő aláírására jogosult személy(eke)t.
   3. cikk
   Ez a határozat az elfogadásának napján lép hatályba.

      Kelt Brüsszelben, 2016. október 28-án.

            a Tanács részéről

            az elnök

         M. LAJČÁK


title: 2006/351/EK: Migráns munkavállalók szociális biztonságával foglalkozó igazgatási Bizottság - 205. határozat ( 2005. október 17. ) a határmenti ingázók tekintetében a  részleges munkanélküliség  fogalmának alkalmazási köréről (EGT vonatkozású és az EU–Svájc megállapodást érintő szöveg)

text:
               18.5.2006

               HU

               Az Európai Unió Hivatalos Lapja

               L 130/37

         205. HATÁROZAT

   (2005. október 17.)
   a határmenti ingázók tekintetében a „részleges munkanélküliség” fogalmának alkalmazási köréről
   (EGT vonatkozású és az EU–Svájc megállapodást érintő szöveg)
   (2006/351/EK)
   A MIGRÁNS MUNKAVÁLLALÓK SZOCIÁLIS BIZTONSÁGÁVAL FOGLALKOZÓ IGAZGATÁSI BIZOTTSÁG,
   tekintettel a szociális biztonsági rendszereknek a Közösségen belül mozgó munkavállalókra, önálló vállalkozókra és családtagjaikra történő alkalmazásáról szóló, 1971. június 14-i 1408/71/EGK rendelet (1) 81. cikke a) pontjára, amelynek értelmében az igazgatási bizottság feladata minden igazgatási jellegű vagy értelmezési kérdés kezelése, amely az 1408/71/EGK rendeletből és a későbbi rendeletekből ered,
   tekintettel az említett rendelet 71. cikke (1) bekezdésének a) pontjára.
   mivel:

               (1)

               az 1408/71/EGK rendelet 71. cikke (1) bekezdésének a) pontja a teljes munkanélküli határmenti ingázókra vonatkozóan az említett rendelet 13. cikke (2) bekezdésének a) pontjában megállapított lex loci laboris általános elvtől eltérő intézkedést tartalmaz,

               (2)

               az Európai Közösségek Bírósága úgy határozott, hogy egységes közösségi kritériumokat kell alkalmazni annak meghatározására, hogy egy határmenti munkavállaló részleges munkanélkülinek vagy teljesen munkanélkülinek tekintendő-e az említett rendelet 71. cikke (1) bekezdésének a) pontja értelmében, és ennek megítélése nem alapulhat a nemzeti jog feltételein (2),

               (3)

               a különböző tagállamok nemzeti szociális biztonsági intézményeinek gyakorlata értelmezési eltéréseket mutat a munkanélküliség típusának minősítésében, ezért fontos meghatározni az említett cikk alkalmazási körét az egységes és kiegyensúlyozott feltételek elfogadása céljából a cikk fent említett intézmények általi alkalmazására,

               (4)

               az Európai Közösségek Bírósága úgy határozott, hogy amennyiben egy határmenti ingázónak többé semmilyen kapcsolata sincs az illetékes tagállammal és teljesen munkanélküli, a munkanélküli ellátásokat a lakóhely szerinti intézménynek kell nyújtania saját költségén,

               (5)

               a munkaviszony létezésének vagy fenntartásának megítélése kizárólag a foglalkoztatás helye szerinti ország nemzeti jogán alapul,

               (6)

               a határmenti ingázók védelmének célkitűzése – amely a rendelet 71. cikkének törekvése – nem teljesülne, ha egy munkavállaló ugyanannak a vállalkozásnak a munkavállalója marad egy másik tagállamban, mint amelyiknek a területén él – tevékenységét felfüggesztik –, mégis teljesen munkanélkülinek tekintik és a lakóhelye szerinti intézményhez kell fordulnia a munkanélküli ellátásokért,

         A KÖVETKEZŐKÉPPEN HATÁROZOTT:

               1.

               A rendelet 71. cikke (1) bekezdésének a) pontja alkalmazása céljából, a munkanélküliség természetének meghatározása – vagyis hogy részleges vagy teljes-e – a felek közötti bármilyen szerződéses munkaviszony fenntartásának vagy hiányának megállapításától függ, nem pedig a munkavállaló munkavégzése esetleges ideiglenes felfüggesztésének időtartamától.

               2.

               Ha egy határmenti ingázót továbbra is foglalkoztat egy a lakóhelyén kívüli másik tagállambeli vállalkozás, de – noha bármikor visszatérhet a helyére – munkavégzését felfüggesztik, az említett munkavállalót részleges munkanélkülinek kell tekinteni, és a neki járó ellátásokat a foglalkoztatás helye szerinti tagállam illetékes intézménye nyújtja, az 1408/71/EGK rendelet 71. cikk (1) bekezdése a) pontja i) alpontjának megfelelően.

               3.

               Ha egy határmenti ingázónak bármiféle szerződéses munkakapcsolat hiányában többé nincs kapcsolata a foglalkoztatás helye szerinti tagállammal – például mert a munkaviszony megszűnt vagy lejárt –, teljesen munkanélkülinek kell őt tekinteni az 1408/71/EGK rendelet 71. cikk (1) bekezdése a) pontja ii) alpontjának megfelelően, és az ellátásokat a lakóhely szerinti intézmény nyújtja saját költségén.

               4.

               Ezt a határozatot az Európai Unió Hivatalos Lapjában való közzétételét követő hónap első napjától kell alkalmazni.

            az igazgatási bizottság elnöke

         Anna HUDZIECZEK

      (1)  HL L 149., 1971.7.5., 2. o. A legutóbb a 631/2004/EK európai parlamenti és tanácsi rendelettel módosított rendelet (HL L 100., 2004.4.6., 1. o.).

      (2)  A C-444/98 sz. „R. J. de Laat/Bestuur van het Landelijk instituut sociale verzekeringen” ügyben 2001. március 15-én hozott ítélet (EBHT 2001., I-2.229. o. et seq.)